రోహిత్ పౌడెల్

**రోహిత్ కుమార్ పాడెల్** (జననం 2002 సెప్టెంబరు 2) నేపాల్ క్రికెట్ ఆటగాడు  , నేపాల్ క్రికెట్ జట్టు కెప్టెన్.   అతను 2018 ఫిబ్రవరి 8 న  ICC వరల్డ్ క్రికెట్ లీగ్ డివిజన్ టూ టోర్నమెంట్‌లో నేపాల్ తరపున లిస్ట్ A క్రికెట్‌లొ అడుగుపెట్టాడు. నేపాల్ బంగ్లాదేశ్‌లో 2014 ICC వరల్డ్ ట్వంటీ20 లో ఆడిన తర్వాత అతను క్రికెట్ ఆడటానికి ప్రేరణ పొందాడు.    2019 జనవరిలో, పాడెల్ అంతర్జాతీయ అర్ధ సెంచరీ చేసిన అతి పిన్న వయస్కుడైన పురుష క్రికెటరయ్యాడు. ఈ రికార్డును 2020 ఫిబ్రవరిలో అతని సహచరుడు కుశాల్ మల్లా బద్దలు కొట్టాడు. రోహిత్ వన్డే ఫార్మాట్‌లో నేపాల్ తరపున అత్యధిక పరుగులు చేసిన ఆటగాడు. వన్డే క్రికెట్‌లో 1,000 పరుగులు చేసిన మొదటి నేపాలీ ఆటగాడు. అతను 2022 నవంబరులో నేపాల్ క్రికెట్ జట్టు కెప్టెన్‌గా ఎంపికయ్యాడు.

## అంతర్జాతీయ కెరీర్
2018 జూలైలో రోహిత్, నెదర్లాండ్స్‌తో జరిగిన వన్డే ఇంటర్నేషనల్ (ODI) సిరీస్ నేపాల్ జట్టుకు ఎంపికయ్యాడు. 2018 క్రికెట్ ప్రపంచ కప్ క్వాలిఫైయర్ సమయంలో వన్డే హోదా పొందిన తర్వాత నేపాల్ ఆడిన మొదటి వన్‌డే మ్యాచ్‌లు ఇవి. 2018 జూలై 29న మేరీల్‌బోన్ క్రికెట్ క్లబ్‌తో జరిగిన 2018 MCC ట్రై-నేషన్ సిరీస్‌లో నేపాల్ తరపున ట్వంటీ20లో అడుగుపెట్టాడు.

2018 ఆగస్టు 3న నెదర్లాండ్స్‌తో జరిగిన మ్యాచ్‌తో రోహిత్ పౌడెల్, నేపాల్ తరపున వన్డే క్రికెట్‌లోకి అడుగుపెట్టాడు  15 సంవత్సరాల 335 రోజుల వయసులో, వన్డే రంగప్రవేశం చేసిన నాల్గవ అతి పిన్న వయస్కుడిగా అతను రికార్డుల్లోకి చేరాడు. తన తొలి వన్డే ప్రదర్శనలో, 15 బంతుల్లో 6 పరుగులు చేసాడు. 6వ స్థానంలో బ్యాటింగ్ చేసిన పౌడెల్, క్యాచ్ అవుట్ అయ్యాడు.

2018 ఆగస్టులో, అతను 2018 ఆసియా కప్ క్వాలిఫైయర్ టోర్నమెంట్ కోసం నేపాల్ జట్టులో చోటు దక్కించుకున్నాడు.  2018 ఆగస్టు 30న యునైటెడ్ అరబ్ ఎమిరేట్స్ (UAE)తో జరిగిన మ్యాచ్‌లో, రోహిత్ పౌడెల్ నేపాల్ ఇన్నింగ్స్‌కు 9 పరుగులు అందించాడు. ఇది అతని రెండవ వన్‌డే మ్యాచ్. అతను 14 బంతులు ఎదుర్కొన్నాడు, 64.28 స్ట్రైక్ రేట్‌తో స్కోరు చేశాడు. 2 బౌండరీలు కొట్టి, ప్రత్యర్థి జట్టుకు క్యాచ్ ఇచ్చి అవుట్ అయ్యాడు.

2018 అక్టోబరులో, అతను 2018 ACC అండర్-19 ఆసియా కప్‌లో మూడు మ్యాచ్‌ల్లో 161 పరుగులు చేసి నేపాల్ తరపున అత్యధిక పరుగులు చేసిన ఆటగాడిగా నిలిచాడు. 

2019 జనవరి 26న, 16 సంవత్సరాల 146 రోజుల వయసులో, తన మూడవ వన్డే మ్యాచ్‌లో అంతర్జాతీయ అర్ధ సెంచరీ చేసిన అతి పిన్న వయస్కుడైన పురుష క్రికెటరయ్యాడు.  దుబాయ్‌లోని ఐసిసి అకాడమీ గ్రౌండ్‌లో యునైటెడ్ అరబ్ ఎమిరేట్స్‌తో జరిగిన రెండవ వన్డేలో అతను 58 బంతుల్లో 55 పరుగులు చేశాడు.  తన నాల్గవ వన్డేలో అతను 24 బంతుల్లో 16 పరుగులు చేశాడు.

2019 జనవరిలో, యునైటెడ్ అరబ్ ఎమిరేట్స్‌తో జరిగిన సిరీస్ కోసం నేపాల్ ట్వంటీ20 ఇంటర్నేషనల్ (T20I) జట్టులో అతను చోటు దక్కించుకున్నాడు.  2019 జనవరి 31న యునైటెడ్ అరబ్ ఎమిరేట్స్‌తో జరిగిన మ్యాచ్‌లో నేపాల్ తరపున T20I రంగప్రవేశం చేశాడు  ఈ మ్యాచ్‌లో, రోహిత్ 6వ స్థానంలో బ్యాటింగ్ చేసి 8 బంతుల్లో 4 పరుగులు చేశాడు.

2019 ఏప్రిల్లో, 2020 అండర్-19 క్రికెట్ ప్రపంచ కప్ కోసం ఆసియా అర్హత టోర్నమెంట్ కోసం నేపాల్ జట్టుకు కెప్టెన్‌గా ఎంపికయ్యాడు.  సింగపూర్‌తో జరిగిన నేపాల్ ప్రారంభ టోర్నమెంట్ మ్యాచ్‌లో, పౌడెల్ 105 బంతుల్లో 95 పరుగులు చేశాడు. 

2020 సెప్టెంబరులో, నేపాల్ క్రికెట్ అసోసియేషన్ ద్వారా కేంద్ర కాంట్రాక్ట్ పొందిన పద్దెనిమిది మంది క్రికెటర్లలో అతను ఒకడు. 

2022 మార్చి 25న, పాపువా న్యూ గినియాతో జరిగిన రెండు మ్యాచ్‌ల సిరీస్‌లోని మొదటి మ్యాచ్‌లో పౌడెల్, 126 పరుగులు చేసి, వన్‌డేల్లో తన మొదటి సెంచరీని సాధించాడు.

2023 మేలో, అతని కెప్టెన్సీలో, నేపాల్ 2023 ACC పురుషుల ప్రీమియర్ కప్‌ను గెలుచుకుని, పాకిస్తాన్ ఆతిథ్యమిచ్చిన 2023 ఆసియా కప్‌లో ఆడటానికి అర్హత సాధించింది.

2023 సెప్టెంబరులో, రోహిత్ చైనాలో జరిగిన 2023 ఆసియా క్రీడలకు కెప్టెన్‌గా ఎంపికయ్యాడు. మంగోలియాతో మ్యాచ్‌తో కెప్టెన్సీని ప్రారంభించాడు.

2024లో జరిగిన కెనడా నేపాల్ పర్యటనలో అతను మ్యాన్ ఆఫ్ ది సిరీస్‌గా నిలిచాడు   2024 మేలో, 2024 ICC పురుషుల T20 ప్రపంచ కప్ టోర్నమెంట్ కోసం నేపాల్ జట్టులో అతను కెప్టెన్‌గా ఎంపికయ్యాడు. 

## గౌరవాలు

* NSJF స్పోర్ట్స్ అవార్డులో ప్లేయర్ ఆఫ్ ది ఇయర్ (పురుషుడు): 2024 

## మూలాలు

వర్గం:నేపాల్ టీ20 క్రికెట్ క్రీడాకారులు
వర్గం:జీవిస్తున్న ప్రజలు
వర్గం:2002 జననాలు